SKRIFTLIG FORESPØRGSEL E-1324/01

af Bart Staes (Verts/ALE) til Rådet

(4. maj 2001)

Om: EF-traktatens artikel 296, stk. 1, litra b

I medfør af EF-traktatens artikel 296, stk. 1, litra b, kan medlemsstaterne i forbindelse med indkøb af materiale til forsvaret se bort fra de almindelige konkurrenceprincipper (traktatens afsnit VI). Rådet fastlagde listen over de pågældende varer den 15. april 1958.

Hvilke varer befinder sig på listen fra den 15. april 1958, som der henvises til i artikel 296, stk. 1, litra b?

Svar

(27. september 2001)

Nedenfor følger den liste over våben, ammunition og krigsmateriel, herunder kernevåben, som bestemmelserne i Rom-traktatens artikel 296, stk. 1, litra b), finder anvendelse på.

1. Håndskydevåben og fuldautomatiske skydevåben såsom rifler, karabiner, revolvere, pistoler, maskinpistoler og maskingeværer, undtagen jagtvåben, pistoler og andre våben med en lille kaliber på under 7 mm.

2. Artilleri, røg- og gasvåben samt flammekastende våben såsom:

a) kanoner, haubitser, morterer, artilleri, panserværnskanoner, raketkastere, flammekastere, rekylfri kanoner

b) militære røg- og gaskanoner.

3. Ammunition til de i punkt 1 og 2 ovennævnte våben.

4. Bomber, torpedoer, raketter og styrede missiler:

a) bomber, torpedoer, granater, herunder røggranater, røgbomber, raketter, miner, styrede missiler, undervandsgranater, brandbomber

b) militært udstyr og komponenter, der er specielt designet til håndtering, samling, adskillelse, affyring eller detektion af de i litra a) nævnte artikler.

5. Militært affyringskontroludstyr:

a) affyringscomputere og infrarøde styresystemer og andre natstyreanordninger

b) afstandsmålere, positionsvisere, højdemålere

c) elektroniske sporingskomponenter, herunder gyroskopiske, optiske og akustiske

d) bombe- og kanonsigteanordninger, periskoper til udstyr opført på denne liste.

6. Kampvogne og særlige kampkøretøjer:

a) kampvogne

b) militærlignende køretøjer, bevæbnede eller pansrede, herunder amfibiekøretøjer

c) panservogne

d) halvbæltekøretøjer

e) militærkøretøjer med kampvognskarrosseri

f) anhængere, der er specielt designet til at transportere den i punkt 3 og 4. nævnte ammunition.

7. Toksiske eller radioaktive midler:

a) toksiske, biologiske eller kemiske midler samt radioaktive midler, der er modificeret til krigsbrug for at volde skade på mennesker, dyr eller afgrøder

b) militært udstyr til spredning, detektion og identifikation af de i litra a) nævnte stoffer

c) materiale til modforanstaltninger i forbindelse med det i litra a) nævnte.

8. Krudt, eksplosivstoffer samt flydende og faste drivmidler:

a) krudt samt flydende og faste drivmidler, der er specielt designet og fremstillet til anvendelse sammen med det i punkt 3, 4 og 7 nævnte materiale

b) militære eksplosivstoffer

c) brand- og frysemidler til militær anvendelse.

9. Krigsskibe og særligt udstyr til krigsskibe:

a) alle former for krigsskibe

b) udstyr, der er specielt designet til mineudlægning, -detektion og -strygning

c) undervandskabler.

10. Luftfartøjer og udstyr til militær anvendelse.

11. Militært elektronisk udstyr.

12. Kameraer, der er specielt designet til militær anvendelse.

13. Andet udstyr og materiale.

14. Særlige dele og produkter fremstillet af materiale, der er opført på denne liste, hvis de er af militær karakter.

15. Maskiner, udstyr og produkter, der udelukkende er designet til undersøgelse, fremstilling, prøvning og kontrol af våben, ammunition og udstyr af udelukkende militær karakter, som er opført på denne liste.